section_heading: Metode
paragraph_text: Metode fundametalne teologije su teološko-dogmatska i apologetsko-dijaloška. Teološko-dogmatska metoda polazeći od Svetog Pisma i Tradicije Crkve nastoji razumjeti Božju objavu, koja se u povijesti spasenja otkriva kao otajstvo i događaj. Objava ima svoj vrhunac u raspetom i uskrslom Isusu Kristu, a biva dostupna i prenosi se u Kristovoj Crkvi. Apologetsko-dijaloška metoda nastoji opravdati i obrazložiti kršćansku vjeru, te istinitost i vjerodostojnost Božje objave pred zahtjevom razuma. Uz teološku perspektivu koja izvire iz datosti Božje objave, fundamentalnu teologiju obilježava i antropološka perspektiva koja polazi od čovjeka, odnosno od temeljnih ljudskih pitanja, očekivanja i mogućnosti. Fundamentalna teologija u stalnom je dijalogu s filozofijom, kulturom, religijama, znanostima i drugim misaonim gibanjima.